b'\n_START_ARTICLE_\nGrad Vipava\n_START_SECTION_\nZgodovina\n_START_PARAGRAPH_\nGrad, ki so ga zgradili oglejski patriarhi v 12. stoletju, je bil pisno prvi\xc4\x8d omenjen leta 1275 kot Castrum Wipaci superioris, \xc5\xbee leta 1154 pa je bil omenjen oglejski ministerial vitez Wiluinus de Wippach. Vipavski vitezi so na gradu \xc5\xbeiveli do sredine 13. stoletja. Leta 1343 je grad in gospostvo postalo de\xc5\xbeelnokne\xc5\xbeji fevd, leta 1344 pa je pri\xc5\xa1el v last Habsbur\xc5\xbeanov. De\xc5\xbeelni knezi, Habsbur\xc5\xbeani, so gradove kot fevd ve\xc4\x8dkrat podelil plemi\xc5\xa1kim in vite\xc5\xa1kim dru\xc5\xbeinam, kot lastnino pa v zastavo._NEWLINE_Na gradu Vipava so opazne sledi lastni\xc5\xa1tva vitezov Rihember\xc5\xa1kih, gospode \xc5\xa0neperske s Sne\xc5\xbenika in gospode Belope\xc5\xa1ke. Leta 1357 so ga v zastavo dobili Celjski grofje, ki so ga obdr\xc5\xbeali do svojega izumrtja po mo\xc5\xa1ki liniji leta 1456. Leta 1487 so ga pridobili baroni Herbersteini. Na gradu se je leta 1486 rodil baron \xc5\xbdiga Herberstein, avstrijski zgodovinar in diplomat. Za Herbersteini so imeli grad v lasti od grofje Thurn (od leta 1557), baron Karel Lovrenc Lanthieri (od leta 1587) in grof Janez Friderik Trillegkh (v zastavi od leta 1633)._NEWLINE_Leta 1508 so grad za kraj\xc5\xa1i \xc4\x8das zavzeli Bene\xc4\x8dani. Grad je razpadel v 17. stoletju.'